《吴氏双桂歌》
明代·孙一元

吴家轩前有双桂，虬枝曲铁相交蹉。黑飙一夜鬼神会，天香堕地愁素娥。

露霭向晓半身湿，烟痕翠剥莓苔多。迩来更借栽培力，开花无数黄金柯。

君家兄弟好奇古，携我共坐青婆娑。月色轻摇白鸾箑，秋光浮动金叵罗。

气酣耳热发大叫，仰面不怕真宰诃。寒蟾无语玄兔泣，一泓翠影摇山河。

相看一笑唾壶缺，揽笔赠君双桂歌。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。